જૂલે વર્નની કલ્પના શક્તિ ખરેખર અજોડ છે. ઈ.સ. 1870 ના સમયમાં આ પુસ્તક માત્ર ‘ધોળાં દિવસનાં સપના’ જેવું હતું. ત્યારે વાચકોએ કેવું ફીલ કર્યું હશે એ જાણવું હોય તો આપણે એક એવી કાર વિચારીએ કે જે જમીનની અંદર ચાલી શકે છે. કોઈ પણ દિશામાં! જ્યાં કોઈ રસ્તાઓ બનાવેલા નથી. ખાવા પીવાથી લઈને મોજશોખની તમામ વસ્તુઓ જમીનમાંથી જ મેળવવાની. સપાટી પર આવ્યા વિના! – લાગે છે ને ટાઢા પોરનાં….?! બસ આવું જ એ સમયે આ પુસ્તક વિશે બધાયે ફીલ કર્યું હતું. પણ અહીં તફાવત એ છે કે જૂલે વર્નએ આ બધું જ વિજ્ઞાનના સિધ્ધાંતોને આધારિત દર્શાવ્યું હતું. આથી જ ગીજુભાઈ જૂલે વર્ન વિશે લાખે છે: જે માણસ જગતના સ્થૂળ સુક્ષ્મ તત્વોનાં આંતર રહસ્યોને અંતઃસ્ફુરણાથી પામી શકે છે, તે માણસને કલ્પના વરે છે અને તેને વરેલી કલ્પના તેને વર્તમાન માંથી ભવિષ્ય ભાખતો બનાવે છે.